Румен Ченков
Не обичам фалшивите думи

chitanka.info

Не очаквай от мен да ти свалям звезди.

Силно мразя фалшивите думи.

Ако има любов, ако тя победи,

няма нужда от тях помежду ни.

Мълчаливо очите ще търсят очи

и ръцете с ръце ще се слеят.

Разговаряйки с тебе така, ще мълчим,

а сърцата ни в ритъм ще пеят.

Устни с устни ще палят пожар —

дълго чакани, страстни минути.

Колко думи, кажи, изговорени с жар,

са потъвали в мрака нечути?

Няма думи — повярвай! — за всичко това.

Любовта е безкрайна вселена.

Ще ни грабне несетно, дори без слова.

Ще е брод между тебе и мене.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.